NOLIKUMS

I. VISPĀRĪGIE JAUTĀJUMI

1. Nolikums paredz Mārupes novada pašvaldības (turpmāk – pašvaldība) konkursa “Mammu bizness Mārupē” (turpmāk – Konkurss) organizācijas, norises un līdzfinansējuma piešķiršanas kārtību.
2. Konkursa mērķi ir:
	1. motivēt māmiņas saskatīt sevī uzņēmējas potenciālu un uzsākt komercdarbību;
	2. sekmēt jaunu produktu un pakalpojumu veidošanu;
	3. sekmēt jauno māmiņu sociālo iekļaušanu, sevis pilnveidošanu, atvieglojot un veicinot veiksmīgāku atgriešanos darba tirgū.
3. Konkursu rīko un finansē pašvaldība (turpmāk – Konkursa rīkotājs).
4. Kopējais Konkursa ietvaros pieejamais līdzfinansējums ir 12 000,00 EUR (divpadsmit tūkstoši *euro, 00 centi*), maksimālais viena projekta realizācijai pieejamais līdzfinansējums ir 3000,00 EUR (trīs tūkstoši *euro, 00 centi*).
5. Projektu pieteikumu vērtēšanu veic pašvaldības domes (turpmāk – Dome) izveidota pieteikumu vērtēšanas komisija (turpmāk – Komisija).
6. Gala lēmumu par līdzfinansējuma piešķiršanu Konkursa uzvarētājām vai atteikumu piešķirt līdzfinansējumu pieņem Dome.
7. Konkursa rīkotājs un Komisija nodrošina konfidencialitāti. Komisija un citas iesaistītās personas, kas vērtē vai cita pamatota iemesla dēļ saskaņā ar šo nolikumu iegūst piekļuvi Konkursa pieteikumu dokumentācijai, pirms dokumentu saņemšanas paraksta apliecinājumu par objektivitāti un informācijas neizpaušanu (nolikuma 6.pielikums). Informācijas neizpaušanas pienākums neattiecas uz informāciju, kas publiski kļūst pieejama ideju prezentāciju atlases kārtā.
8. Kārtējā Konkursā nevar piedalīties iepriekšējo gadu Konkursa uzvarētājas.

II. Konkursa izsludināšana un organizēšanas kārtība

1. Konkursa rīkotājs paziņojumu par Konkursa sākumu publicē pašvaldības oficiālajā tīmekļa vietnē [www.marupe.lv](http://www.marupe.lv). Paziņojumā tiek norādīta šāda informācija:
	1. konkursa rīkotājs;
	2. konkursa nosaukums;
	3. konkursa pieteikumu iesniegšanas vieta;
	4. konkursa pieteikumu iesniegšanas termiņi;
	5. kontaktinformācija jautājumu un neskaidrību gadījumā;
	6. norāde par to, kur var iepazīties ar konkursa nolikumu.
2. Konkurss tiek organizēts divās kārtās:
	1. konkursa I.kārta – Konkursa pieteikuma (veidlapa nolikuma 1.pielikumā) un naudas plūsmas aprēķina (veidlapa nolikuma 2.pielikumā) iesniegšana un izvērtēšana;
	2. konkursa II.kārta – Konkursa dalībnieču prezentācijas un Konkursa uzvarētāju paziņošana.
3. Ar Konkursa nolikumu var iepazīties pašvaldības oficiālajā tīmekļa vietnē [www.marupe.lv](http://www.marupe.lv) un Mārupes novada Tūrisma informācijas un amatu mājā, Bebru ielā 10, Mārupē, LV – 2167.

III. Konkursa dalībnieces tiesības un pienākumi

1. Konkursa dalībniecei nav tiesību iesniegt pieteikumu Konkursā un iesniegtais pieteikums ir noraidāms, ja uz viņu ir attiecināmi šādi apstākļi:
	1. ar tiesas lēmumu pasludināta par maksātnespējīgu, tajā skaitā atrodas tiesiskās aizsardzības procesā, ārpus tiesas tiesiskās aizsardzības procesā, tā saimnieciskā darbība ir izbeigta vai tas atrodas likvidācijas procesā;
	2. pilnā apmērā un noteiktajos termiņos nav samaksājusi nodokļus un/vai citus valsts vai pašvaldību noteiktos obligātos maksājumus;
	3. savu komercdarbību veic vai plāno veikt:
		1. saistībā ar rūpniecisku alkoholisko dzērienu ražošanu, vairumtirdzniecību;
		2. saistībā ar tabakas izstrādājumu ražošanu;
		3. saistībā ar azartspēlēm un derībām;
		4. operācijas ar nekustāmo īpašumu;
		5. ar intīma rakstura izklaidi saistītā nozarē;
		6. nozares, uz kurām attiecināms Eiropas Komisijas Regulas Nr.1407/2013 1.panta 1.punkts.
	4. nav ievērojusi šī nolikuma prasības;
	5. Konkursa pieteikuma vērtēšanas gaitā ir centusies iegūt konfidenciālu informāciju vai jebkādā veidā ietekmēt lēmumu pieņemšanas procesu.
2. Ja Komisija kādu no šī nolikuma 12.punktā minētajiem apstākļiem konstatē Konkursa norises gaitā, iesniegtais pieteikums tiek noraidīts.
3. Konkursa dalībniecei ir tiesības:
	1. lūgt Konkursa rīkotājam izskaidrot nolikumu, vēršoties pašvaldībā pie Uzņēmējdarbības speciālista, Bebru ielā 10, Mārupē, LV – 2167; tālrunis: 29330721; e-pasts: linda.ostrovska@marupe.lv.
	2. pirms Konkursa pieteikuma iesniegšanas termiņa beigām atsaukt iesniegto Konkursa pieteikumu;
	3. saņemt Domes lēmumu par Konkursa rezultātiem, ja šī Konkursa dalībniece ir uzvarējusi Konkursā.
4. Viena Konkursa dalībniece Konkursa ietvaros var iesniegt vienu projekta pieteikumu.
5. Konkursa dalībniece ir atbildīga par Konkursa rīkotājam Konkursa ietvaros sniegtās informācijas un dokumentu patiesumu.
6. Līguma par līdzfinansējuma piešķiršanu, ko ar Konkursa uzvarētāju slēdz Konkursa rīkotājs (turpmāk – Līgums) noslēgšana tiek uzskatīta par atbalsta piešķiršanu. Līguma abpusējas parakstīšanas brīdis ir uzskatāms par *de minimis* atbalsta piešķiršanas brīdi saskaņā ar Eiropas Komisijas 2013.gada 18.decembra Regulu (ES) Nr.1407/2013 par Līguma par Eiropas Savienības darbību 107. un 108.panta piemērošanu *de minimis* atbalstam (turpmāk – Eiropas Komisijas Regula Nr.1407/2013).
7. Atbalstu Konkursa ietvaros nevar apvienot ar citu *de minimis* atbalstu vai citu atbalstu par tām pašām attiecināmajām izmaksām citu aktivitāšu ietvaros no vietējiem, reģionālajiem, valsts vai Eiropas Savienības līdzekļiem.
8. Publicitātes nodrošināšanas nolūkā Konkursa ietvaros rīkotie pasākumi var tikt fotografēti un filmēti, un šādi materiāli var tikt publiskoti sociālajos tīklos, masu saziņas līdzekļos un citādos publiskos avotos. Informācija par Konkursu, tā dalībniecēm var tikt izmantota publiskajā komunikācijā, pamatojoties uz leģitīmo interesi – nodrošināt Konkursa fakta fiksēšanu, vēsturiskās pēctecības nodrošināšanu un sabiedrības informētības par Konkursa veicināšanu.

IV Konkursa dalībniecēm noteiktās prasības

1. Par Konkursa dalībnieci var būt sieviete, kura kopīgā dzīvesvietā audzina bērnu vecumā līdz 8 gadiem (ieskaitot) un atbilst vienam no šādiem kritērijiem:
	1. ir fiziska persona, kuras deklarētā dzīvesvieta ir kādā no Eiropas Savienības valstīm un plāno veikt saimniecisko darbību Konkursa darbības teritorijā. Ja deklarētā dzīvesvieta ir ārpus Latvijas Republikas, Konkursa pieteikumam jāpievieno šī nolikuma 24.3.punktā norādītie dokumenti;
	2. ir dibinātāja LR Uzņēmuma reģistra komercreģistrā reģistrētam komersantam, kas atbilst mazo un vidējo komersantu (turpmāk – MVK) kategorijai, kura veic saimniecisko darbību Konkursa darbības teritorijā un šis komersants Konkursa pieteikuma iesniegšanas brīdī reģistrēts komercreģistrā ne ilgāk par 24 mēnešiem pirms pieteikuma iesniegšanas Konkursam.
2. Konkursa dalībniece uzvaras gadījumā Konkursa ietvaros organizējamo saimniecisko darbību vai komercdarbību apņemas veikt Mārupes novada administratīvajā teritorijā.
3. Pirms līdzfinansējuma piešķiršanas komisija izvērtē, vai Konkursa dalībniece atbilst Eiropas Komisijas Regulas Nr.1407/2013 nosacījumiem:
	1. vai Konkursa dalībniece atbilst vienas vienotas komercsabiedrības definīcijai, saskaņā ar Eiropas Komisijas Regulas Nr.1407/2013 2.panta 2.punktu;
	2. vai ir bijusi Konkursa dalībnieces komercsabiedrības apvienošanās, sadalīšana vai iegāde pēdējo triju fiskālo gadu periodā, saskaņā ar Eiropas Komisijas Regulas Nr.1407/2013 3. panta 8. un 9.punktu;
	3. vai uz Konkursa dalībnieces darbības nozari un darbības veidu ir attiecināmas prasības *de minimis* atbalsta saņemšanai, saskaņā ar Eiropas Komisijas Regulas Nr.1407/2013 1.panta 1.punktu;
	4. vai plānotā *de minimis* atbalsta apmērs kopā ar iepriekš saņemto *de minimis* atbalstu vienas vienotas komercsabiedrības līmenī kārtējā un iepriekšējo divu fiskālo gadu periodā nepārsniedz Eiropas Komisijas Regulas Nr.1407/2013 3.panta 2.punktā noteikto robežvērtību.
4. Konkursa līdzfinansējuma apguves maksimālais termiņš ir 12 (divpadsmit) mēneši no Līguma noslēgšanas brīža.

V. Konkursa pieteikuma sagatavošanas prasības

1. Konkursa pieteikums sastāv no Konkursa I. kārtai iesniedzamajiem dokumentiem:

24.1. aizpildītas Konkursa pieteikuma veidlapas un aizpildītas projekta ieviešanas izmaksu tāmes, atšifrējot naudas izlietojuma pozīcijas un paredzot Konkursa dalībnieces pašfinansējumu vismaz 20% (divdesmit procentu) apmērā no tāmes kopsummas. Par pašfinansējumu tiek uzskatīts Konkursa dalībnieces finansiāls ieguldījums Konkursa ietvaros iesniegtās tāmes izdevumu apmaksai;

24.2. prognozētās naudas plūsmas aprēķina;

24.3. izziņas par Konkursa dalībnieces un viņas nepilngadīgā bērna deklarēto dzīvesvietu, ja viņu deklarētā dzīvesvieta ir ārpus Latvijas Republikas;

24.4. ja Konkursa dalībniecei nepieder nekustamais īpašums vai tā nedzīvo Konkursa darbības teritorijā, ir jāiesniedz apliecinājums ar nekustamā īpašuma īpašnieka piekrišanu vai līgums (piemēram, nomas līgums u.tml.) par Konkursa pieteikumā paredzētās saimnieciskās darbības veikšanu. Vietai, kur tiks veikta komercdarbība vai saimnieciskā darbība, jāatbilst plānotās darbības specifikai un normatīvos aktos noteiktajām prasībām;

24.5. *de minimis* atbalsta uzskaites sistēmas sagatavotās veidlapas izdrukas vai Konkursa pieteikumā jānorāda *de minimis* atbalsta uzskaites sistēmā izveidotās un apstiprinātās veidlapas identifikācijas numurs (turpmāk – ID);

24.6. cita informācija, ko Konkursa dalībniece uzskata par nepieciešamu.

1. Konkursa pieteikums ir jāsagatavo datorrakstā valsts valodā.

VI. Konkursa pieteikuma atbalstāmās un neatbalstāmās izmaksas

1. Par atbalstāmām tiek noteiktas izmaksas, kas saistītas ar:
	1. preces vai pakalpojuma izstrādi;
	2. pirmreizējām izmaksām, kas saistītas ar telpu iekārtošanu (inventāra, pamatlīdzekļu iegāde);
	3. mārketinga izmaksām ne vairāk kā 15% (piecpadsmit procentu) apmērā no tāmes (prezentreklāma, vizuālās identitātes izveidošana, drukas materiāli u.tml.);
	4. specifiskas tehnikas un/vai iekārtas iegādi;
	5. izejmateriālu iegādi komercdarbības uzsākšanai/ražošanai;
	6. licenču iegādi;
	7. specifiska rakstura datorprogrammu iegādi;
	8. specifiska rakstura personāla apmācību;
	9. preču zīmes reģistrāciju;
	10. patentu reģistrāciju Patentu valdē.
2. Par neatbalstāmām izmaksām tiek noteiktas šādas izmaksas:
	1. kas radušās pirms Līguma noslēgšanas;
	2. telpu nomas maksa, kā arī citas ar telpu lietošanu saistītas izmaksas (komunālie maksājumi u.tml.);
	3. telpu remonta izmaksas, kas nav saistītas ar pirmreizējām izmaksām;
	4. Konkursa pieteikuma sagatavošanas izmaksas;
	5. darba alga un nodokļi;
	6. visas citas izmaksas, izņemot tās, kas iekļautas atbalstāmajās izmaksās;

VII. Konkursa pieteikuma iesniegšana

1. Konkursa pieteikums jāiesniedz vienā no šādiem veidiem:
	1. drukātā formā, iesniedzot to personīgi pašvaldībā, Daugavas ielā 29, Mārupē, vai Centra ielā 4, Piņķos, Babītes pagastā;
	2. nosūtot pa pastu (datums uz pasta nosūtīšanas zīmoga nedrīkst būt vēlāks par Konkursa pieteikuma iesniegšanas termiņa pēdējo dienu) pašvaldībai uz vienu no šī nolikuma 28.1.punktā minētajām adresēm;
	3. elektroniski (\*.doc, \*.xls vai \*.pdf datņu formātā) parakstītu ar drošu ar elektronisko parakstu, kas satur laika zīmogu, nosūtot uz e-pasta adresi: marupe@marupe.lv.
2. Konkursa I.kārtas dokumentu iesniegšanas termiņš nav mazāks par 30 (trīsdesmit) kalendārajām dienām no pieteikumu iesniegšanas izsludināšanas dienas.
3. Konkursa pieteikumam un pielikumiem, kas tiek iesniegti:
	1. drukātā formātā, jābūt cauršūtiem un ievietotiem aizlīmētā aploksnē ar šādu norādi „Pieteikums konkursam “Mammu bizness Mārupē””;
	2. elektroniskā formātā, visi dokumenti ievietoti un parakstīti vienā EDOC formāta pakotnē.
4. Konkursa pieteikums, kas tiks iesniegts, neievērojot Konkursa nolikumā paredzēto kārtību, netiks vērtēts.
5. Papildus drīkst pievienot arī citus šajā nolikumā neminētus pielikumus (fotogrāfijas, shēmas, rasējumus u.c.).
6. Konkursa dalībniecēm nav tiesību pēc Konkursa pieteikuma iesniegšanas to labot vai papildināt.

VIII. Konkursa dalībnieces vērtēšana un rezultātu paziņošana

1. Konkursa pieteikumus vērtē Komisija, kura sastāv no deviņiem locekļiem un komisijas sekretāra. Komisijas priekšsēdētāju ievēlē Komisija.
2. Komisijai Konkursa pieteikumu vērtēšanā ir tiesības pieaicināt neatkarīgus ekspertus.
3. Konkursa pieteikumu un tam pievienoto dokumentu vērtēšana notiek divās kārtās:
	1. Konkursa I.kārtā tiek vērtēta Konkursa pieteikuma atbilstība šī nolikuma prasībām pēc satura un kvalitatīvajiem rādītājiem atbilstoši šī nolikuma 3.pielikumā noteiktajiem vērtēšanas kritērijiem. Komisija vērtē iesniegto Konkursa pieteikumu, izmantojot punktu metodi. Pieteikumi tiek sarindoti piešķirto punktu secībā un Konkursa II.kārtai tiek virzīti ne vairāk kā 10 (desmit) pieteikumi, kuri saņēmuši vislielāko punktu skaitu;
	2. Konkursa II.kārtā tiek vērtēta Konkursa dalībnieces prezentācija un atbildes uz Komisijas jautājumiem atbilstoši nolikuma 4.pielikumā noteiktajiem vērtēšanas kritērijiem. Šajā kārtā Komisija vērtē Konkursa dalībnieces uzstāšanos, izmantojot punktu metodi. Ja projekts II.kārtas vērtēšanā nav sasniedzis minimālo punktu skaitu – 8 (astoņi) punkti, tam netiek piešķirts līdzfinansējums. Konkursa II.kārtas vērtēšanā netiek ņemti vērā I.kārtas saņemtie punkti.
4. Par Konkursa uzvarētājām tiek atzītas Konkursa kopvērtējumā augstāko novērtējumu ieguvušās Konkursa dalībnieces. Komisijas ziņojums par Konkursa uzvarētājām tiek iesniegts izskatīšanai Domes sēdē un lēmuma pieņemšanai par līdzfinansējuma piešķiršanu. Gadījumā, ja Konkursa uzvarētāja no projekta realizācijas Konkursa ietvaros atsakās, ar Domes lēmumu par Konkursa uzvarētāju var tikt atzīta nākamā augstāko kopējo punktu summu ieguvusī Konkursa dalībniece.
5. Komisija Konkursa uzvarētāju paziņo ne vēlāk kā 90 (deviņdesmit) dienu laikā no Konkursa pieteikumu iesniegšanas termiņa beigu datuma, izņemot, ja iestājas nolikuma 37.punktā paredzētais gadījums, kad Konkursa uzvarētāja atsakās no projekta realizācijas Konkursa ietvaros.
6. Konkursa dalībniecēm Konkursa rezultāti tiek paziņoti:
	1. par Konkursa I.kārtas rezultātiem – elektroniski, nosūtot Konkursa dalībniecei informāciju uz Konkursa pieteikumā norādīto e-pasta adresi;
	2. par Konkursa II.kārtas rezultātiem – elektroniski, pēc Konkursa rezultātu apstiprināšanas Domes sēdē, nosūtot Konkursa dalībniecei informāciju uz Konkursa pieteikumā norādīto e-pasta adresi;
	3. Mārupes novada pašvaldības oficiālajā tīmekļa vietnē [www.marupe.lv](http://www.marupe.lv), ievietojot attiecīgu informāciju.
7. Konkursa uzvarētāja 30 dienu laikā no Domes lēmuma par Konkursa uzvarētāju pieņemšanas dienas:
	1. reģistrējas Valsts ieņēmumu dienestā (turpmāk – VID) kā saimnieciskās darbības veicējs vai dibina LR Uzņēmuma reģistra komercreģistrā reģistrētu komersantu;
	2. iesniedz dokumentus, kas apliecina tiesības veikt saimniecisko darbību Konkursa darbības teritorijā noteiktajā Konkursa realizācijas un uzraudzības periodā.
8. Konkursa uzvarētāja pēc šī nolikuma 40.punktā norādīto dokumentu iesniegšanas noslēdz ar Konkursa rīkotāju Līgumu. Līgums tiek slēgts pieejamā finansējuma ietvaros, ievērojot šī nolikuma 4.punkta noteikumus. Līgums jānoslēdz viena mēneša laikā no 40.punktā norādīto dokumentu iesniegšanas, bet ne vēlāk kā Eiropas Komisijas Regulas Nr.1407/2013 7.panta 4.punktā un 8.punktā noteiktajā termiņā. Līdzfinansējums Konkursa uzvarētājai tiek pārskaitīts Līgumā paredzētajā kārtībā, ievērojot šī nolikuma 46.punkta noteikumus, uz attiecīgā komersanta vai saimnieciskās darbības veicējas norēķinu kontu kredītiestādē.
9. Konkursa rīkotājs var lūgt Konkursa dalībniecei, Konkursa uzvarētājai, tās komersantei vai Konkursa uzvarētājai kā saimnieciskās darbības veicējai iesniegt papildu informāciju vai dokumentus, lai pārbaudītu sniegtās informācijas patiesumu.
10. Ja Konkursa uzvarētāja nav izpildījusi kādu no šā nolikuma nosacījumiem vai jebkādu citu iemeslu dēļ netiek noslēgts līgums ar Konkursa rīkotāju šajā nolikumā paredzētajā kārtībā un termiņos, Konkursa uzvarētāja zaudē tiesības būt atzītai par Konkursa uzvarētāju.

IX. Līdzfinansējuma piešķiršanas kārtība

1. Konkursa uzvarētāja komersante un Konkursa uzvarētāja, kas reģistrēta kā saimnieciskās darbības veicēja (turpmāk abas kopā – Konkursa uzvarētājas), ir atbildīga par visu nodokļu samaksu no līdzfinansējuma ietvaros veiktajām izmaksām atbilstoši LR normatīvajos aktos noteiktajām prasībām.
2. Konkursa rīkotājam ir tiesības jebkurā laikā pieprasīt papildu dokumentus, kas pamato izdevumus, kas norādīti iesniegtajā tāmē par attiecīgā projekta realizācijai prognozējamajiem nepieciešamajiem finanšu līdzekļiem.
3. Līdzfinansējuma izmaksa notiek, pamatojoties uz Līgumu. Līdzfinansējums tiek izmaksāts divās daļās. Pirmajā daļā avansā tiek izmaksāti 60% (sešdesmit procenti) no kopējās atbalstītās līdzfinansējuma summas. Projekta realizācijas laikā Konkursa uzvarētājas iesniedz pašvaldībai atskaiti par pašfinansējumu 20% apmērā un piešķirto 60% līdzfinansējumu izlietojumu (veidlapa šā nolikuma 5.pielikumā). Atlikušie 40% (četrdesmit procenti) no kopējās līdzfinansējuma summas tiek izmaksāti pēc tam, kad Konkursa uzvarētāja ir iesniegusi pašvaldībai atskaites par avansā izmaksāto līdzekļu izlietojumu (veidlapa šā nolikuma 5.pielikumā).
4. Par pašfinansējumu tiek uzskatīts Konkursa uzvarētājas finansiāls ieguldījums Konkursa ietvaros iesniegtās tāmes pozīciju apmaksai.
5. Atskaiti par visu izlietoto līdzfinansējumu Konkursa uzvarētāja iesniedz Konkursa rīkotājam 20 (divdesmit) dienu laikā pēc līdzfinansējuma izlietošanas, aizpildot nolikuma 5.pielikumā pievienoto veidlapu.
6. Ja finansējuma izlietojuma atskaite netiek iesniegta vai izdevumus apstiprinošie dokumenti nav noformēti atbilstoši Ministru kabineta 2021.gada 21.decembra noteikumos Nr.877 „Grāmatvedības kārtošanas noteikumi” paredzētajām prasībām, vai līdzfinansējums nav izlietots atbilstoši tā mērķim, pārskaitītie finanšu līdzekļi attiecīgajai Konkursa uzvarētājai pilnā apmērā jāatgriež Konkursa rīkotājam 10 (desmit) dienu laikā no attiecīgā rakstveida paziņojuma saņemšanas no Konkursa rīkotāja. Šajā punktā minētais paziņojums tiek nosūtīts Paziņošanas likumā noteiktajā kārtībā.
7. Par izdevumu apliecinošiem dokumentiem tiek uzskatīti:
	1. rēķins un bankas maksājuma uzdevums;
	2. čeks un maksājuma uzdevums par avansa norēķinu.
8. Konkursa rīkotājam ir tiesības samazināt izmaksājamā līdzfinansējuma vai tā daļas apmēru, ja:
	1. iesniegtajos izdevumus apliecinošajos dokumentos iekļautās summas nepamatoti pārsniedz tirgus cenas;
	2. Konkursa uzvarētāja ir izlietojusi mazāku finanšu līdzekļu apjomu, nekā tika paredzēts Konkursam iesniegtajā tāmē.
9. Konkursa rīkotājam ir tiesības neizmaksāt līdzfinansējumu vai tā daļu, ja Konkursa uzvarētāja:
	1. jebkādā veidā ir maldinājusi Konkursa rīkotāju;
	2. nav iesniegusi visu pieprasīto informāciju vai dokumentus;
	3. neievēro Līgumā paredzētos noteikumus.
10. Konkursa rīkotājs ir tiesīgs pieprasīt:
	1. nekavējoties atmaksāt izmaksāto līdzfinansējumu, ja Konkursa uzvarētāja:
		1. nav iesniegusi izdevumus apliecinošus vai citus prasītos dokumentus;
		2. nav iesniegusi kādu no atskaitēm par finansējuma (tai skaitā līdzfinansējuma) izlietojumu vai kāda no atskaitēm pamatotu iemeslu dēļ nav apstiprināta no Konkursa rīkotāja puses;
		3. tai piešķirto līdzfinansējumu vai tā daļu bez iepriekšējas saskaņošanas ar Konkursa rīkotāju izlietojusi citu mērķu sasniegšanai;
		4. veicis vairāku projektu realizācijai piešķirto finanšu līdzekļu apvienošanu viena projekta īstenošanai;
		5. nepilda Līgumā norādītās prasības.
	2. nekavējoties atmaksāt izmaksāto līdzfinansējumu:
		1. 30 % (trīsdesmit procentu) apmērā, ja Līguma saistību neizpilde tiek konstatēta pirmajā gadā pēc projekta aktivitāšu īstenošanas;
		2. 10 % (desmit procentu) apmērā, ja Līguma saistību neizpilde tiek konstatēta otrajā gadā pēc projekta aktivitāšu īstenošanas;
		3. ir pārkāptas Eiropas Komisijas Regulas Nr.1407/2013 prasības.
11. Iestājoties kādam no šī nolikuma 53.punktā minētajiem gadījumiem, 10 (desmit) darba dienu laikā pēc Konkursa rīkotāja pieprasījuma vēstules saņemšanas Konkursa uzvarētāja atmaksā saņemto līdzfinansējumu pieprasījuma vēstulē norādītajā pašvaldības kontā. Ja ir pārkāptas Komisijas regulas Nr.1407/2013 prasības, tad Konkursa uzvarētājai ir pienākums atmaksāt Konkursa rīkotājam visu projekta ietvaros saņemto līdzfinansējumu / *de minimis* atbalstu kopā ar procentiem, kas ir aprēķināti no dienas, kad komercdarbības atbalsts tika izmaksāts atbalsta saņēmējam, no līdzekļiem, kas ir brīvi no komercdarbības atbalsta, atbilstoši Komercdarbības atbalsta kontroles likuma IV. vai V.nodaļas nosacījumiem.
12. Konkursa rīkotājs veic *de minimis* atbalsta uzskaiti un reģistrāciju *de minimis* atbalsta uzskaites sistēmā, ievērojot normatīvos aktus par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem.
13. Ja Konkursa uzvarētāja darbojas arī neatbalstāmajā nozarē, kas minēta šī nolikuma 12.3.apakšpunktā, vai veic darbības, kas ir neatbalstāmas, tad Konkursa uzvarētājai ir jāveic izmaksu un darbību nošķiršana no tām darbībām un nozarēm, kurām piešķirts *de minimis* atbalsts Konkursa ietvaros atbilstoši Komisijas regulas Nr. 1407/2013 1. panta 2.punktam.

X. Kontroles mehānisms

1. Konkursa rīkotājam ir tiesības Līguma darbības laikā veikt pārbaudes Konkursa uzvarētājas darbības vietā, lai pārliecinātos par:
	1. iegādāto materiālo vērtību atrašanos komercdarbības vai attiecīgi saimnieciskās darbības veikšanas vietā;
	2. iegādāto materiālo vērtību atbilstību pieteikumā un Līgumā minētajam;
	3. darbības norisi atbilstoši iesniegtajam Konkursa pieteikumam;
	4. citu saistību izpildi, kas izriet no Konkursa pieteikuma un noslēgtā Līguma.
2. Konkursa rīkotājs ir tiesīgs Konkursa īstenošanas laikā pieaicināt ekspertus, lai pārliecinātos par Konkursa pieteikuma atbilstību tirgus situācijai un šajā nolikumā noteiktajiem kvalitātes vērtēšanas kritērijiem.
3. Konkursa rīkotājam ir tiesības Konkursa uzvarētājai pieprasīt sniegt papildu informāciju par komercdarbības vai attiecīgi saimnieciskās darbības realizāciju.
4. Konkursa rīkotājs veic projekta uzraudzību 2 (divus) gadus pēc projekta īstenošanas perioda.
5. Finansējuma saņēmējam jāiesniedz Konkursa rīkotājam 2 (divus) gadus pēc projekta īstenošanas perioda saimnieciskās darbības informatīvais pārskats (veidlapa nolikuma 7.pielikumā).
6. Konkursa dokumentus Konkursa rīkotājs glabā atbilstoši to mērķiem, dokumentu pārvaldības normatīvajiem aktiem, ņemot vērā šādus kritērijus:
	1. neapstiprinātos projektus un to pieteikumus Konkursa rīkotājs saglabā līdz Konkursa ietvaros paredzētā līdzfinansējuma izmaksai;
	2. Konkursa rīkotājs nodrošina ar līdzfinansējuma piešķiršanu saistīto dokumentu glabāšanu 10 (desmit) fiskālos gadus no Konkursa ietvaros pēdējā piešķirtā līdzfinansējuma. Konkursa uzvarētājs nodrošina dokumentu glabāšanu 10 (desmit) fiskālos gadus no tam piešķirtā atbalsta piešķiršanas brīža. Dokumentu glabāšana var notikt kā fiziskajā, tā elektroniskajā arhīvā.
	3. Konkursa rīkotājs nodrošina organizatorisko dokumentu glabāšanu 10 (desmit) fiskālos gadus no Konkursa ietvaros pēdējā piešķirtā līdzfinansējuma. Dokumentu glabāšana var notikt kā fiziskajā, tā elektroniskajā arhīvā.

Domes priekšsēdētājs *(personiskais paraksts)* A. Ence